सकियो नेपालीको चुनौती
आईटीएफ यू–१८ टेनिस च्याम्पियनसिपको सर्किट १ मा भाग लिएका नेपाली खेलाडीहरू उत्कृष्ट प्रदर्शन गर्न नसक्दा अघिल्लो चरण पुग्नबाट वञ्चित भएका छन् ।
लेखनाथ — आईटीएफ यू–१८ टेनिस च्याम्पियनसिपको सर्किट १ मा भाग लिएका नेपाली खेलाडीहरू उत्कृष्ट प्रदर्शन गर्न नसक्दा अघिल्लो चरण पुग्नबाट वञ्चित भएका छन् ।अन्तर्राष्ट्रिय टेनिस महासंघ (आईटीएफ) ले आयोजना गरेको वल्र्ड टेनिस टुरअन्तर्गत ग्रेड ५ स्तरीय प्रतियोगितामा नेपाली महिला खेलाडी सिंगल्समा प्रि–क्वाटरफाइनल र डबल्समा क्वाटरफाइनलसम्म मात्रै पुग्न सफल भए । पुरुष खेलाडी भने सिंगल्स र डबल्स दुवैमा पहिलो चरणबाटै बाहिरिए ।अघिल्लो दिन सिंगल्स र डबल्स दुवैमा जित पाएकी अभिलाषा विष्ट बुधबारको खेलमा पराजित भइन् । उनलाई भारतकी रेन्नी सिंग्लाले ६–१, ६–२ ले प्रि–क्वाटरफाइनलमा हराइन् । डबल्सतर्फ अभिलाषा र श्रीलंकाकी अन्जलिका कुरेराको जोडी जम्न सकेन । उनीहरूको जोडी जापानका जुलिया दैया वार्देन र रिसा ओहनोकोसँग क्वाटरफाइनलमा पराजित हुँदै प्रतियोगिताबाट बाहिरिए । नेपालका प्रेरणा कोइराला र सलोनी तामाङको जोडीमाथि कोरियाकी जुमिन कोङ र ताइवानकी ली सिन लिनको जोडी हाबी हुँदै अन्तिम चारमा पुग्यो । उनीहरू ६–१, ३–६, १०–४ को नतिजा निकाल्दै सेमिफाइनल पुगे । अरु नेपाली खेलाडी भने अघिल्लो दुई दिनकै खेलबाट बाहिरिसकेका थिए । प्रतियोगितामा महिलातर्फ आईटीएफ र्‍याङकिङमा २२०७ नम्बरकी एनी माथेमा पनि डबल्सको क्वाटरफाइनलसम्म पुग्न सकिनन् । बुधबार चीनका युजुन लुओ र जियु झाङको जोडीले एनी माथेमा र भारतकी बन्ही पान्चालको जोडीलाई ६–२, ६–१ को सेटमा पराजित गर्‍यो ।प्रतियोगिता आईटीएफ र्‍याङकिङमा २५२२ नम्बरमा परेकी खेलाडी प्रकृति श्रेष्ठ पनि दोस्रो चरणमा प्रवेश गर्न सकिनन् । इशाश्री शाह, शुभांगीलक्ष्मी शाह र अल्सा रेग्मी पनि प्रतियोगिताबाट बाहिरिए । पुरुषतर्फ आईटीएफ र्‍याङकिङमा १४९१ मा परेका प्रणव खनाल पनि पहिलो चरणबाटै बाहिरिसकेका थिए । उनीसहित प्रतियोगितामा वाइल्ड कार्डबाट प्रवेश पाएका आर्यन गिरी, इभ्याक जोशी, सम्यक वज्राचार्य र अभिनव आचार्यले पनि उत्कृष्ट प्रदर्शन गर्न सकेनन् । पुरुष सिंगल्सतर्फ बुधबार फिलिपिन्सका जोस एन्टिनियो ट्रियाले जर्मनीका पाउल अर्मिनलाई ७–५, ६–१ को सेटमा पराजित गरे । एन्टिनियो प्रतियोगिताका शीर्ष वरीयताप्राप्त खेलाडी हुन् । जापानका जेनी इनोउले प्रभावशाली खेल प्रस्तुत गर्दै भारतका अनमोल जैन पंकजलाई पराजित गरे । उनले ६–०, ६–२ को सहज सेटमा जित पाउँदै अन्तिम आठमा स्थान बनाए । अन्य खेलमा भारतका अनुराग अग्रवालले जापानका ताकुमी वातानावेलाई ६–१, ६–२ ले, भारतकै इशान सेठ्ठीले चीनका जिछुन लीलाई ६–४, ६–३ ले, भारतकै दीपेन्द्र अग्रवालले दक्षिण कोरियाका जुविन किमलाई ६–३, ६–२ ले, भारतकै उदयवीर सिंहले चीनका चेन लियाङलाई ६–१, ६–३ ले, हङकङका केल लोल इन ताङले भारतका आदित्य वरदान राय चौधरीलाई ६–१, ६–३ ले र जापानका किजु मियाकेले भारतका जेराल यासिनलाई ६–३, ४–६, ६–४ ले पराजित गर्दै क्वाटरफाइनल तय गरे । महिला सिंगल्सतर्फ चीनकी ली यी लिउले भारतकी श्रृष्टि धीरलाई ६–२, ६–० ले, भारतकै रिया बोभेजाले भारतकै अमिककिरण बाथलाई ६–३, ६–१ ले, बुल्गेरियाकी भिक्टोरिया भेलेभाले जापानकी जुलिया दैया वार्देनलाई ६–३, ६–२ ले, कोरियाकी जुमिन कोङले चीनकी जियु झाङलाई ६–३, ५–७, ६–४ ले, चीनकी इटोङ झाङले ताइवानकी ली सिन लिनलाई ६–२, ६–० ले र चीनकै जिछुवन जेङले श्रीलंकाकी अन्जलिका कुरेरालाई ३–६, ६–२, ६–४ ले पराजित गर्दै क्वाटरफाइनलमा स्थान बनाए । पुरुष डबल्सतर्फ भारतका उदयवीर सिंह र फिलिपिन्सका जोस एन्टिनियो ट्रियाको जोडीले चीनका जिछुवान ली र चेन लियाङको जोडीलाई ६–४, ६–४ ले पराजित गर्दै सेमिफाइनल पक्का गर्‍यो । बिहीबार पुरुष तथा महिला सिंगल्सतर्फ क्वाटरफाइनल तथा डबल्सतर्फ सेमिफाइनल खेल हुने आईटीएफ प्रतिनिधि प्रवीण नायकले जानकारी दिए । 